**ZAPISNIK**

**S konstituirajuće sjednice Gradskog vijeća Grada Sv. Ivana Zeline , održane 16. lipnja 2021. godine u Gradskoj vijećnici s početkom u 19,00 sati.**

**PRISUTNI:**

IZABRANI VIJEĆNICI GRADSKOG VIJEĆA:

1. BRIGITTE BERULEC,
2. DARKO BISTRIČKI,
3. MARIO DUKARIĆ,
4. ZORAN FUČKAN,
5. MIROSLAV GJURAŠIN,
6. MAKSIMILIJAN JAREC,
7. ŽELJKA JAREC BUKAL,
8. EVA JENDRIŠ ŠKRLJAK,
9. MLADEN JURIŠKOVIĆ,
10. RENATA KOBER,
11. MARIJA KRALJ,
12. JASNA NOVAKOVIĆ-MARKOVIĆ,
13. BERISLAV RATKAJEC,
14. ANICA TRCAK.

Vijećnik DAMIR CVRLJA se ispričao.

Ostali prisutni:

Hrvoje Košćec – gradonačelnik

Mirjana Hranjec Banovec – zamjenica gradonačelnika

Dragutin Mahnet – pročelnik Upravnog odjela za poslove Gradskog vijeća i Gradonačelnika

Branka Hođa – pročelnica Upravnog odjela za društvene djelatnosti, normativne, upravno-pravne i ostale poslove

Anita Findri Ratkajec – pročelnica Upravnog odjela za gospodarstvo, stambeno-komunalne djelatnosti i zaštitu okoliša

Vlasta Kašnar – Savjetnik za proračun i financije

PREDSTAVNICI MEDIJA:

Radio Sveti Ivan Zelina – Laura Nemčić

Dubravko Žilavec – Prigorski glasnik

Pročelnik Dragutin Mahnet pozdravio je sve nazočne, te čestitao na izboru gradonačelniku gosp. Hrvoju Košćecu i zamjenici gđi Mirjani Hranjec Banovec, kao i svim izabranim vijećnicima, utvrdio da postoji kvorum, odnosno da je prisutno 14 izabranih vijećnika, čime su ispunjeni uvjeti za konstituiranje Gradskog vijeća.

Nakon toga je dnevni red koji su vijećnici dobili u pozivu za konstituirajuću sjednicu Gradskog vijeća, stavljen na usvajanje.

Brigitte Berulec:

Imam tehničko pitanje vezano uz točke dnevnog reda; ja sam smatrala da je ovo danas konstituirajuća sjednica, jedna svečana sjednica, jedno svečano obilježavanje ovog novog saziva Gradskog vijeća; zanima me od točke 7.,8.,9.,10.,11.,12.,13. koje smo dobili u današnjem sazivu dnevnog reda da li su te točke prošle procedure odbora, koji su bili potrebni, nadležnih odbora, da oni kao takvi odbori donose mišljenje, pošto nema saziva starog Vijeća, nego ovo novo Vijeće nakon izbora, znači da tek trebamo konstituirati ovo novo Vijeće, nove članove novog saziva Vijeća a isto tako i nove članove svih odbora koji se trebaju konstituirati. Pa je moje pitanje; ako je trebalo proći proceduralnu, tehničke stvari vezano za odbore i pripadajuće odbore, da li je to potrebno ili ne, ako je potrebno onda je ovo pogreška u proceduri i od točke 6. nakon konstituirajuće sjednice mislim da o ovim točkama ne možemo kvalitetno i konstruktivno raspravljati jer odbori trebaju donijeti mišljenja. Ako nije tako, ja bih molila da mi se objasni.

Dragutin Mahnet:

Tehnički to nije izvedivo jer danom raspuštanja Gradskog vijeća u prošlom sazivu prestali su i svi odbori gradskog vijeća. Dakle, njih više nema. Kao što znate, novih nema i neće ih biti jer kao takvi nisu predviđeni ni Poslovnikom ni Statutom Gradskog vijeća. Tako da oni niti ne bi išli na Odbore koje ste naveli jer ih niti nema. Razumijete?

Brigitte Berulec:

Razumijem, ali….

Dragutin Mahnet:

Znači, Odbor za financije, Odbor za komunalne djelatnosti…

Brigitte Berulec:

… nisu prošli odbore…

Dragutin Mahnet:

U prošlom sazivu ne.

Brigitte Berulec:

Da li je to proceduralna pogreška ili je vezano za sastavljanje…

Dragutin Mahnet:

Ne, jer je Gradsko vijeće raspušteno 15. travnja a obveza podnošenja Godišnjeg financijskog izvještaja i izvješća o izvršenju Programa gradnje i održavanja prema Gradskom vijeću je 01. lipnja.

Brigitte Berulec:

Dobro, vi ste to prebacili prema pravilniku na ovaj saziv novog Vijeća, međutim, ja i dalje smatram da svaka sjednica Gradskog vijeća koja dobiva dnevni red, da će se sve točke dnevnog reda moraju proći odbore, ali ja smatram da je ovo jedna svečana sjednica i žao mi je da mi danas radimo jednu radnu sjednicu. Ta sjednica se mogla sazvati, to je moj osobni stav, ta sjednica se mogla sazvati i nakon tjedan ili dva gdje bi se konstituirali novi odbori i prošlo je. Ja znam da bi mi onda pogriješili u datumima i da bi prekršili ono što se mora prekršiti vezano za donošenje Zaključka o prihvaćanju Izvješća o radu gradonačelnika, ali ja sam samo to htjela znati i moje pitanje je išlo u tom smjeru.

Dragutin Mahnet:

Sve u redu, ali nama ništa ne znači ako prebacimo to za mjesec dana unaprijed, jer tih odbora po Statutu i Poslovniku više nema. Razumijete?

Brigitte Berulec:

Sve u redu. Onda se o tome trebalo raspravljati prije raspuštanja Vijeća.

Dragutin Mahnet:

Da odbori i postoje, pa da i ne raspravljaju o prijedlozima, ništa nije prepreka za usvajanje prijedloga.

Brigitte Berulec:

Da skratimo; mi ovdje ne kršimo ništa vezano za donošenje dnevnog reda i donošenje odluka vezano za ove točke ?

Dragutin Mahnet:

Ne.

Brigitte Berulec:

I nema proceduralne pogreške?

Dragutin Mahnet:

Ne.

Prijedlog dnevnog reda dat je na glasanje i Gradsko vijeće jednoglasno je prihvatilo slijedeći

**DNEVNI RED:**

1. Izbor Mandatne komisije
2. Izvješće Mandatne komisije i verifikacija mandata

- Utvrđivanje člana gradskog vijeća koji će predsjedavati sjednicom do izbora predsjednika

- Svečana prisega članova Gradskog vijeća

1. Izbor Odbora za izbor i imenovanje
2. Izbor predsjednika Gradskog vijeća
3. Izbor prvog i drugog potpredsjednika Gradskog vijeća
4. Izbor odbora za Statut, Poslovnik i normativnu djelatnost
5. Donošenje Zaključka o prihvaćanju Izvješća o radu gradonačelnika za razdoblje 01.07.2020. do 31.12.2020. godine
6. Donošenje Godišnjeg izvještaja o izvršenju Proračuna Grada Svetog Ivana Zeline za 2020. godinu
7. Donošenje Odluke o raspodjeli rezultata za 2020. godinu
8. Donošenje Zaključka o prihvaćanju Izvješća o izvršenju Programa građenja komunalne infrastrukture na području Grada Svetog Ivana Zeline u 2020. godini
9. Donošenje Zaključka o prihvaćanju Izvješća o izvršenju Programa održavanja komunalne infrastrukture na području Grada Svetog Ivana Zeline u 2020. godini

Pod ovom točkom nije bilo rasprave, prijedlog je stavljen na glasovanje

1. Donošenje Zaključka o prihvaćanju Izvješća o izvršenju Plana djelovanja u području prirodnih nepogoda za 2020. godinu
2. Donošenje Zaključka o davanju suglasnosti na Prijedlog Pravilnika o izmjeni i dopuni Pravilnika o unutarnjem ustrojstvu i načinu rada Dječjeg vrtića Proljeće

**Točka 1.**

**Izbor Mandatne komisije**

Vijećnik Mario Dukarić iznio je prijedlog članova Mandatne komisije kojeg je podnijelo 6 vijećnika (Mario Dukarić, Zoran Fučkan, Željka Jarec Bukal, Marija Kralj, Berislav Ratkajec, Mladen Jurišković).

Gradsko vijeće jednoglasno je donijelo

**Z A K LJ U Č A K**

**o izboru Mandatne komisije**

**Gradskog vijeća Grada Sv. Ivana Zeline**

**1.U Mandatnu komisiju Gradskog vijeća Grada Sv. Ivana Zeline biraju se:**

1. **BERISLAV RATKAJEC - predsjednik**
2. **DARKO BISTRIČKI - član**
3. **MAKSIMILIJAN JAREC - član**

**2.Ovaj Zaključak stupa na snagu danom donošenja, a objaviti će se u “Zelinskim novinama”, službenom glasilu Grada Sv. Ivana Zeline.**

**KLASA: 013-03/21-01/07**

**UR.BROJ: 238/30-01/01-21-2**

**Točka 2.**

**Izvješće Mandatne komisije i verifikacija mandata**

Predsjednik Mandatne komisije Berislav Ratkajec podnio je

**IZVJEŠĆE**

**o provedenim izborima za članove Gradskog vijeća Grada Svetog Ivana Zeline, o mirovanju mandata izabranih članova te o imenima zamjenika članova, koji umjesto izabranih počinju obnašati dužnost člana Gradskog vijeća**

**I.**

U Gradsko vijeće Grada Svetog Ivana Zeline sa kandidacijske liste FOKUS, izabrani su:

1. HRVOJE KOŠĆEC
2. MIRJANA HRANJEC BANOVEC
3. MARIO DUKARIĆ
4. ZORAN FUČKAN
5. ŽELJKA JAREC BUKAL
6. MARIJA KRALJ

U Gradsko vijeće Grada Svetog Ivana Zeline sa kandidacijske liste HRVATSKA DEMOKRATSKA ZAJEDNICA i HRVATSKA STRANKA UMIROVLJENIKA, izabrani su:

1. EVA JENDRIŠ ŠKRLJAK
2. MIROSLAV GJURAŠIN
3. DAMIR CVRLJA

U Gradsko vijeće Grada Svetog Ivana Zeline sa kandidacijske liste STJEPAN KOŽIĆ - NEZAVISNA LISTA, izabrani su:

1. STJEPAN KOŽIĆ
2. IVANA FUČKAN

U Gradsko vijeće Grada Svetog Ivana Zeline sa kandidacijske liste SOCIJALDEMOKRATSKA PARTIJA HRVATSKE,HRVATSKA SELJAČKA STRANKA i DEMOKRATSKA PRIGORSKO-ZAGREBAČKA STRANKA, izabrani su:

1. VLADIMIR ZEREC
2. BRIGITTE BERULEC

U Gradsko vijeće Grada Svetog Ivana Zeline sa kandidacijske liste "BANDIĆ MILAN 365 - STRANKA RADA I SOLIDARNOSTI" izabrana je:

1. ANICA TRCAK

U Gradsko vijeće Grada Svetog Ivana Zeline sa kandidacijske liste DOMOVINSKI POKRET, izabran je:

1. MAKSIMILIJAN JAREC

**II.**

Mandatna komisija utvrđuje da je:

* gosp. Hrvoje Košćec, izabrani kandidat sa kandidacijske liste FOKUS, izabran za Gradonačelnika Grada Svetog Ivana Zeline,
* gđa. Mirjana Hranjec Banovec, izabrana kandidatkinja sa kandidacijske liste FOKUS, izabrana za zamjenicu Gradonačelnika Grada Svetog Ivana Zeline,
* gosp. Stjepan Kožić, izabrani kandidat sa kandidacijske liste STJEPAN KOŽIĆ - NEZAVISNA LISTA, izabran za Župana Zagrebačke županije.

U članku 89. stavku 1. Zakona o lokalnim izborima ("Narodne novine", broj 144/12., 121/16., 98/19., 42/20., 144/20. i 37/21.), propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, a župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave.

Općinskom načelniku, gradonačelniku i županu te njihovim zamjenicima u slučaju iz članka 89. stavka 1. istog Zakona, mandat u predstavničkom tijelu miruje po sili zakona.

Stoga se utvrđuje da gosp. Hrvoju Košćecu, gđi. Mirjani Hranjec Banovec i gosp. Stjepanu Kožiću mandat u Gradskom vijeću Grada Svetog Ivana Zeline miruje po sili zakona.

U članku 81. stavku 2. Zakona o lokalnim izborima propisano je da člana predstavničkog tijela izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem mandat miruje, a određuje ga politička stranka koja je bila predlagatelj kandidacijske liste.

Utvrđuje se da je politička stranka FOKUS, dopisom od 09.06.2021. godine, odredila da gosp. Hrvoja Košćec, u Gradskom vijeću Grada Svetog Ivana Zeline, zamjenjuje gosp. Berislav Ratkajec, a gđu. Mirjanu Hranjec Banovec, gosp. Mladen Jurišković.

Utvrđuje se da je politička stranka STJEPAN KOŽIĆ - NEZAVISNA LISTA, dopisom od 11.06.2021. godine, odredila da gosp. Stjepana Kožića, u Gradskom vijeću Grada Svetog Ivana Zeline, zamjenjuje gosp. Darko Bistrički.

**III.**

Sukladno članku 79. stavku 7. Zakona o lokalnim izborima član predstavničkog tijela ima pravo tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva. Mirovanje mandata počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku.

Mandatna komisija utvrđuje da je gđa. Ivana Fučkan, izabrana kandidatkinja sa kandidacijske liste STJEPAN KOŽIĆ - NEZAVISNA LISTA, dana 11.06.2021. godine, dostavila zahtjev za stavljanje mandata člana Gradskog vijeća Grada Svetog Ivana Zeline u mirovanje iz osobnih razloga, te da joj stoga s navedenim danom počinje teći mirovanje mandata.

Mandatna komisija utvrđuje da je gosp. Vladimir Zerec, izabrani kandidat sa kandidacijske liste SOCIJALDEMOKRATSKA PARTIJA HRVATSKE,HRVATSKA SELJAČKA STRANKA i DEMOKRATSKA PRIGORSKO-ZAGREBAČKA STRANKA, dana 14.06.2021. godine, dostavio zahtjev za stavljanje mandata člana Gradskog vijeća Grada Svetog Ivana Zeline u mirovanje iz osobnih razloga, te da mu stoga s navedenim danom počinje teći mirovanje mandata.

U članku 81. stavku 2. Zakona o lokalnim izborima propisano je da člana predstavničkog tijela izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem mandat miruje, a određuje ga politička stranka koja je bila predlagatelj kandidacijske liste.

Nadalje, u članku 81. stavku 3. Zakona o lokalnim izborima propisano je da člana predstavničkog tijela izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuju ga političke stranke sukladno sporazumu, odnosno ako sporazum nije zaključen, određuju ga dogovorno, a ako ne postignu dogovor, zamjenjuje ga prvi sljedeći neizabrani kandidat s liste. O sklopljenom sporazumu kao i postignutom dogovoru političke stranke dužne su obavijestiti nadležno upravno tijelo jedinice.

Utvrđuje se da je politička stranka STJEPAN KOŽIĆ - NEZAVISNA LISTA, dopisom od 11.06.2021. godine, odredila da gđu. Ivanu Fučkan, u Gradskom vijeću Grada Svetog Ivana Zeline, zamjenjuje gđa. Renata Kober.

Utvrđuje se da su političke stranke SOCIJALDEMOKRATSKA PARTIJA HRVATSKE,HRVATSKA SELJAČKA STRANKA i DEMOKRATSKA PRIGORSKO-ZAGREBAČKA STRANKA, dana 15.06.2021. godine, dostavile Odluku kojom su dogovorno odredili da gosp. Vladimira Zerec, u Gradskom vijeću Grada Svetog Ivana Zeline, zamjenjuje gđa. Jasna Novaković-Marković.

**IV.**

Slijedom navedenog, utvrđuje se da su članovi Gradskog vijeća Grada Svetog Ivana Zeline slijedeći:

1. BRIGITTE BERULEC,
2. DARKO BISTRIČKI,
3. DAMIR CVRLJA,
4. MARIO DUKARIĆ,
5. ZORAN FUČKAN,
6. MIROSLAV GJURAŠIN,
7. MAKSIMILIJAN JAREC,
8. ŽELJKA JAREC BUKAL,
9. EVA JENDRIŠ ŠKRLJAK,
10. MLADEN JURIŠKOVIĆ,
11. RENATA KOBER,
12. MARIJA KRALJ,
13. JASNA NOVAKOVIĆ-MARKOVIĆ,
14. BERISLAV RATKAJEC,
15. ANICA TRCAK.

**V.**

Sukladno članku 87. stavku 4. Zakona o lokalnim izborima, konstituirajućoj sjednici predstavničkog tijela, do izbora predsjednika, predsjeda prvi izabrani član s kandidacijske liste koja je dobila najviše glasova.

Utvrđuje se da je najviše glasova dobila kandidacijska lista FOKUS te da su prva dva izabrana člana s predmetne kandidacijske liste izabrana za gradonačelnika odnosno zamjenicu gradonačelnika Grada Svetog Ivana Zeline, stoga se utvrđuje da do izbora predsjednika, sjednicom predsjeda sljedeći izabrani kandidat s predmetne kandidacijske liste, gosp. Mario Dukarić.

Pod ovom točkom nije bilo rasprave i prijedlog na stavljen na glasovanje.

Gradsko vijeće jednoglasno je donijelo

**Z A K LJ U Č A K**

**1. Prihvaća se izvješće Mandatne komisije.**

**2. Ovaj Zaključak stupa na snagu danom donošenja, a objaviti će se u “Zelinskim novinama”, službenom glasilu Grada Sv. Ivana Zeline.**

**KLASA: 013-03/21-01/07**

**UR.BROJ: 238/30-01/01-21-4**

Poslije izvješća Mandatne komisije o provedenim izborima predsjedatelj Mario Dukarić preuzima vođenje sjednice, pozdravlja sve nazočne te izgovara prisegu koja glasi:

“Prisežem svojom čašću da ću dužnost vijećnika u Gradskom vijeću Grada Svetog Ivana Zeline obavljati savjesno i odgovorno, i da ću se u svom radu držati Ustava Republike Hrvatske, zakona i Statuta Grada Svetog Ivana Zeline, te da ću se zauzimati za svekoliki napredak Republike Hrvatske i Grada ”.

PredsjedateljMario Dukarićje poslije izgovorene prisege pozivao pojedinačno članove Gradskog vijeća, a vijećnik, nakon što je prozvan, ustao je i izgovorio: ”Prisežem”

1. BRIGITTE BERULEC,
2. DARKO BISTRIČKI,
3. MARIO DUKARIĆ,
4. ZORAN FUČKAN,
5. MIROSLAV GJURAŠIN,
6. MAKSIMILIJAN JAREC,
7. ŽELJKA JAREC BUKAL,
8. EVA JENDRIŠ ŠKRLJAK,
9. MLADEN JURIŠKOVIĆ,
10. RENATA KOBER,
11. MARIJA KRALJ,
12. JASNA NOVAKOVIĆ-MARKOVIĆ,
13. BERISLAV RATKAJEC,
14. ANICA TRCAK

**Točka 3.**

**Izbor Odbora za izbor i imenovanja**

Predsjedatelj Mario Dukarić čita Prijedlog članova Odbora za izbor i imenovanja kojeg je podnijelo 6 vijećnika: Mario Dukarić, Zoran Fučkan, Željka Jarec Bukal, Marija Kralj, Berislav Ratkajec i Mladen Jurišković.

Pod ovom točkom nije bilo rasprave, prijedlog je stavljen na glasovanje i Gradsko vijeće jednoglasno je donijelo

**Z A K LJ U Č A K**

**o izboru Odbora za izbor i imenovanja**

**Gradskog vijeća Grada Sv. Ivana Zeline**

**1.U Odbor za izbor i imenovanja Gradskog vijeća Grada Sv. Ivana Zeline biraju se:**

1. **ZORAN FUČKAN - predsjednik**
2. **DARKO BISTRIČKI - član**
3. **BRIGITTE BERULEC – članica**

**2.Ovaj Zaključak stupa na snagu danom donošenja, a objaviti će se u “Zelinskim novinama”, službenom glasilu Grada Sv. Ivana Zeline.**

**KLASA: 013-03/21-01/08**

**UR.BROJ: 238/30-01/01-21-2**

**Točka 4.**

**Izbor predsjednika Gradskog vijeća**

Predsjedatelj Mario Dukarić čita Prijedlog kandidata za izbor predsjednika Gradskog vijeća kojeg je podnijelo 6 vijećnika: Mario Dukarić, Zoran Fučkan, Željka Jarec Bukal, Marija Kralj, Berislav Ratkajec i Mladen Jurišković.

Pod ovom točkom nije bilo rasprave, prijedlog je stavljen na glasovanje.

„Za“ prijedlog kandidata glasali su:

Darko Bistrički, Mario Dukarić, Zoran Fučkan, Miroslav Gjurašin, Maksimilijan Jarec, Željka Jarec Bukal, Eva Jendriš Škrljak, Mladen Jurišković, Renata Kober, Marija Kralj, Berislav Ratkajec, Anica Trcak.

„Uzdržana“ je bila Jasna Novaković – Marković.

Brigitte Berulec glasala je „protiv“.

 Gradsko vijeće je uz 12 glasova „za“ , 1 „protiv“ i 1 „uzdržanim“ donijelo

**Z A K LJ U Č A K**

**1. Za predsjednika Gradskog vijeća Grada Sv. Ivana Zeline bira se DARKO BISTRIČKI.**

**2. Ovaj Zaključak stupa na snagu danom donošenja, a objaviti će se u “Zelinskim novinama”, službenom glasilu Grada Sv. Ivana Zeline.**

**KLASA: 013-03/21-01/10**

**UR.BROJ: 238/30-01/01-21-2**

Izborom predsjednika Gradsko vijeće je konstituirano.

Intonirana je himna.

Vođenje sjednice preuzima izabrani predsjednik Gradskog vijeća.

**Točka 5.**

**Izbor prvog i drugog potpredsjednika Gradskog vijeća**

Predsjednik Gradskog vijeća čita Prijedlog kandidata za izbor prvog potpredsjednika Gradskog vijeća kojeg je podnijelo 6 vijećnika: Mario Dukarić, Zoran Fučkan, Željka Jarec Bukal, Marija Kralj, Berislav Ratkajec i Mladen Jurišković.

Pod ovom točkom nije bilo rasprave, prijedlog je stavljen na glasovanje i Gradsko vijeće jednoglasno je donijelo

**Z A K LJ U Č A K**

**1. Za prvog potpredsjednika Gradskog vijeća Grada Sv. Ivana Zeline bira se MARIO DUKARIĆ.**

**2. Ovaj Zaključak stupa na snagu danom donošenja, a objaviti će se u “Zelinskim novinama”, službenom glasilu Grada Sv. Ivana Zeline.**

**KLASA: 013-03/21-01/11**

**UR.BROJ: 238/30-01/01-21-4**

Nakon donošenje Zaključka o izboru prvog potpredsjednika predsjednik Gradskog vijeća čita Prijedlog kandidata za izbor druge potpredsjednice Gradskog vijeća kojeg je podnijelo 12 vijećnika: Mario Dukarić, Zoran Fučkan, Željka Jarec Bukal, Marija Kralj, Berislav Ratkajec, Mladen Jurišković, Eva Jendriš Škrljak, Miroslav Gjurašin, Damir Cvrlja, Brigitte Berulec, Maksimijan Jarec i Jasna Novaković – Marković.

Pod ovom točkom nije bilo rasprave, prijedlog je stavljen na glasovanje i Gradsko vijeće jednoglasno je donijelo

**Z A K LJ U Č A K**

**1. Za drugu potpredsjednicu Gradskog vijeća Grada Sv. Ivana Zeline bira se EVA JENDRIŠ ŠKRLJAK.**

**2. Ovaj Zaključak stupa na snagu danom donošenja, a objaviti će se u “Zelinskim novinama”, službenom glasilu Grada Sv. Ivana Zeline.**

**KLASA: 013-03/21-01/11**

**UR.BROJ: 238/30-01/01-21-5**

**Točka 6.**

**Izbor odbora za Statut, Poslovnik i normativnu djelatnost**

 Predsjednik Gradskog vijeća čita Prijedlog kandidata za izbor članova Odbora za Statut, Poslovnik i normativnu djelatnost Gradskog vijeća kojeg je podnijelo 6 vijećnika: Mario Dukarić, Zoran Fučkan, Željka Jarec Bukal, Marija Kralj, Berislav Ratkajec i Mladen Jurišković.

Pod ovom točkom nije bilo rasprave, prijedlog je stavljen na glasovanje i Gradsko vijeće jednoglasno je donijelo

**Z A K LJ U Č A K**

**1. U Odbor za Statut, Poslovnik i normativnu djelatnost Gradskog vijeća Grada Sv. Ivana Zeline biraju se:**

1. **RENATA KOBER - predsjednica**
2. **MARIJA KRALJ - članica**
3. **MIROSLAV GJURAŠIN – član**

**2. Ovaj Zaključak stupa na snagu danom donošenja, a objaviti će se u “Zelinskim novinama”, službenom glasilu Grada Sv. Ivana Zeline.**

**KLASA: 013-03/21-01/09**

**UR.BROJ: 238/30-01/01-21-2**

**Točka 7.**

**Donošenje Zaključka o prihvaćanju Izvješća o radu gradonačelnika za razdoblje 01.07.2020. do 31.12.2020. godine**

Gradonačelnik Hrvoje Košćec ukratko se osvrnuo na izvješće. Period je procijenio teškim, uvjetovanim koronom, što je rezultiralo nešto slabijim primicima. Napomenuo je da se razumno upravljalo sredstvima, tako da neki projekti koji nisu bili ključni su prolongirani, čime je zadržana financijska stabilnost grada.

Otvorena je rasprava.

Eva Jendriš Škrljak:

S obzirom da sam bila u prethodnom sazivu Gradskog vijeća, znam da smo po ranijem izvješću imali puno manje prihode. Sad smo u plusu 2,1 mil, da li su tu ukalkulirani prihodi koje smo dobili od države, onih 3 mil. kuna u vrijeme korona krize, za koje je produljen rok vraćanja s kraja 5. mjeseca na kraj godine.

Hrvoje Košćec:

Ja ću ponoviti samo da su detaljni podaci sadržani u financijskom izvješću za 2020. godinu. Ovo što sam ja naveo je zapravo rezultat 2020. godine, a u Odluci o raspodjeli rezultata je točno iskazano koliki je bio preneseni minus iz 2019. godine i koliki je rezultat iz 2020. godine.

Eva Jendriš Škrljak:

Ja sam Vas pitala konkretno pa bih Vas molila i konkretni odgovor.

Hrvoje Košćec:

Ja Vam konkretno odgovaram.

Eva Jendriš Šrkljak:

Da ili ne?

Hrvoje Košćec:

Vi možete li ne morate biti zadovoljni odgovorom.

Eva Jendriš Škrljak:

Ja pitam da li je tu ukalkulirano tih 3 miliona ili nije?

Hrvoje Košćec:

Je.

Eva Jendriš Škrljak:

Evo, hvala.

I jedna sugestija ako može, vidim da smo svi informatizirani, ne bi bilo možda loše da jedan kompjuter stavite da vidimo kad su takvi neki veći proračuni, da možemo slijediti prezentaciju.

Pod ovom točkom više nije bilo rasprave, prijedlog je dat na glasovanje.

“Za” prijedlog Zaključka glasali su:

Darko Bistrički, Mario Dukarić, Zoran Fučkan, Željka Jarec Bukal, Mladen Jurišković, Renata Kober, Marija Kralj, Berislav Ratkajec, Anica Trcak.

“Uzdržani” su bili Miroslav Gjurašin, Maksimilijan Jarec i Eva Jendriš Škrljak.

“Protiv” su glasale Brigitte Berulec i Jasna Novaković – Marković.

Uz 9 glasova “za”, 3 “uzdržana” i 2 “protiv” Gradsko vijeće je donijelo

**Z A K LJ U Č A K**

 **Prihvaća se Izvješće o radu gradonačelnika za razdoblje od 01.07.2020. – 31.12.2020. godine.**

**KLASA: 022-06/21-01/01**

**URBROJ: 238/30-01/01-21-2**

**Točka 8.**

**Donošenje Godišnjeg izvještaja o izvršenju Proračuna Grada Svetog Ivana Zeline za 2020. godinu**

Obrazloženje je podnijela Vlasta Kašnar.

Otvorena je rasprava.

Maksimilijan Jarec:

Ovo je sad napravljeno, prezentirano, sve ok, ali u biti tu su sad bitne te specifikacije tih nekih troškova koje mene recimo interesiraju, recimo rad Turističke zajednice, pošto ja imam 2 apartmana u Zelini koje rentam tu mi se vidi nekako preveliki novac koji se slijeva u turistički ured. Ne vidim da su bile nekakve manifestacije, 106.000 kuna je potrošeno na turističke manifestacije i 397.000 kuna godišnje na plače, to mi je onak malo previše za dva zaposlena u turističkom uredu.

Mene zanima koliko mi putem turizma dobijemo novaca u gradski proračun?

Hrvoje Košćec:

Ovo nije aktualni sat, ovo je rasprava o Izvješću...

Masimilijan Jarec:

Tražim da raspravimo jer nismo uopće upoznati s time...

Hrvoje Košćec:

Molim Vas da mi ne upadate u riječ.

Maksimilijan Jarec:

Ispričavam se...

Hrvoje Košćec:

Pozivam Vas da pogledate izvješće Turiističke zajednice gdje je detaljno razrađen rad Turističke zajednice po godinama sa detaljnjim financijskim iskazima po manifestacijama.

Ukoliko Vam taj detaljni izvještaj neće biiti dovoljan možemo razgovarati što bi trebalo dodati da dobijete informacije o svemu što Vas zanima.

Pod ovom točkom više nije bilo rasprave, prijedlog je dat na glasovanje.

“Za” donošenje Izvješća glasali su:

Darko Bistrički, Mario Dukarić, Zoran Fučkan, Željka Jarec Bukal, Mladen Jurišković, Renata Kober, Marija Kralj, Berislav Ratkajec, Anica Trcak.

“Uzdržani” su bili Miroslav Gjurašin, Maksimilijan Jarec , Eva Jendriš Škrljak i Jasna Novaković – Marković.

“Protiv” je glasala Brigitte Berulec.

Uz 9 glasova “za”, 4 “uzdržana” i 1 “protiv” Gradsko vijeće je donijelo

**Godišnji izvještaj o izvršenju Proračuna Grada Svetog Ivana Zeline za 2020. godinu**

**KLASA:400-05/21-01/01**

**URBROJ: 238/30-01/01-21-3**

Tekst Izvještaja nalazi se u prilogu ovog Zapisnika i njegov je sastavni dio.

**Točka 9.**

**Donošenje** **Odluke o raspodjeli rezultata za 2020. godinu**

Obrazloženje je podnijela Vlasta Kašnar.

Pod ovom točkom nije bilo rasprave i prijedlog je dat na glasovanje.

“Za” donošenje Odluke glasali su:

Darko Bistrički, Mario Dukarić, Zoran Fučkan, Željka Jarec Bukal, Mladen Jurišković, Renata Kober, Marija Kralj, Berislav Ratkajec, Anica Trcak.

“Uzdržani” su bili Miroslav Gjurašin, Maksimilijan Jarec , Eva Jendriš Škrljak i Jasna Novaković – Marković.

“Protiv” je glasala Brigitte Berulec.

Uz 9 glasova “za”, 4 “uzdržana” i 1 “protiv” Gradsko vijeće je donijelo

**Odluku o raspodjeli rezultata za 2020. godinu**

**Članak 1.**

**Na temelju Financijskog izvještaja grada Svetog Ivana Zeline za 2020. godinu utvrđuje se višak prihoda i primitaka za 2020. godinu u iznosu 2.028.514,76 kn iskazan u Bilanci Grada na dan 31.12.2020.**

**Članak 2.**

**Iskazani višak prihoda i primitaka za 2020. godinu čine:**

* **višak prihoda poslovanja u iznosu 8.982.637,36 kn, kojega prema izvorima financiranja čini**

**višak općih prihoda poslovanja 8.982.637,36 kn.**

* **manjak prihoda od nefinancijske imovine u iznosu 8,929.433,14 kn, kojega prema izvorima**

 **financiranja čine višak namjenskih neutrošenih sredstava po osnovi kapitalne pomoći u**

 **iznosu 185.564,00 kn i namjenska naplaćena, a neutrošena sredstava u iznosu 39.362,23 kn,**

 **te manjak prihoda od nefinancijske imovine za realizirane projekte u iznosu 9.154.359,37 kn.**

* **višak primitaka od financijske imovine u iznosu 1.975.310,54 kn a odnosi se na kratkoročni beskamatni zajam iz državnog proračuna za ublažavanje posljedica pandemije korona virusa, sa namjenom premošćivanja dinamike različitog priljeva sredstava i dospijeća obaveza uslijed odgode plaćanja ili obročne otplate, te povrata poreza i prireza na dohodak po godišnjim prijavama za 2019.g.**

**Preneseni manjak prihoda iz ranijih godina u iznosu 4.222.029,95 kn godina čini:**

* **manjak općih prihoda poslovanja u iznosu 4.430.153,52 kn i višak prihoda od nefinancijske imovine 208.123,57 kn.**

**Članak 3.**

**Manjak prihoda od nefinancijske imovine za 2020. godinu u iznosu 9.154.359,37 kn pokriva se iz prenesenog viška prihoda od nefinancijske imovine iz 2019. godine u iznosu 190.000,00 kn i iz općih prihoda poslovanja za 2020. godinu u iznosu 8.964.359,37 kn**

**Manjak prihoda od nefinancijske imovine rezultat je nabave nefinancijske imovine za što su proračunom bila osigurana financijska sredstva iz prihoda poslovanja i iz prenesenih sredstava po osnovu viška prihoda od nefinancijske imovine iz prethodnih godina.**

**Izvršenom raspodjelom rezultata za 2020. godinu višak općih prihoda poslovanja iznosi 18.277,99 kn, višak prihoda od nefinancijske imovine iznosi 224.926,23 kn, te višak primitaka od financijske imovine iznosi 1.975.310,54 kn.**

**Članak 4.**

**Manjak prihoda i primitaka za pokriće u slijedećem razdoblju iznosi 2.193.515,19 kn, a čine ga preneseni manjak iz ranijih godina i višak prihoda i primitaka iz 2020. godine a sastoji se od:**

* **manjka općih prihoda poslovanja u iznosu 4.411.875,53 kn**
* **viška prihoda od nefinancijske imovine u iznosu 243.049,80 kn**
* **viška primitaka od financijske imovine iznosi 1.975.310,54 kn.**

**Članak 5.**

 **Ova Odluka stupa na snagu osmog dana od dana objave u „Zelinskim novinama,“ službenom glasilu Grada Svetog Ivana Zeline.**

KLASA: 400-05/21-01/02

URBROJ: 238730-01/01-21-2

**Točka 10.**

**Donošenje Zaključka o prihvaćanju Izvješća o izvršenju Programa građenja komunalne infrastrukture na području Grada Svetog Ivana Zeline u 2020. godini**

Obrazloženje je podnijela pročelnica Anita Findri Ratkajec.

Pod ovom točkom nije bilo rasprave, prijedlog je stavljen na glasovanje.

“Za” donošenje Zaključka glasali su:

Darko Bistrički, Mario Dukarić, Zoran Fučkan, Željka Jarec Bukal, Mladen Jurišković, Renata Kober, Marija Kralj, Berislav Ratkajec, Anica Trcak.

“Uzdržani” su bili Miroslav Gjurašin, Maksimilijan Jarec , Eva Jendriš Škrljak i Jasna Novaković – Marković.

“Protiv” je glasala Brigitte Berulec.

 Uz 9 glasova „za“, 4 „uzdržana“ i 1 „protiv“ Gradsko vijeće je donijelo

**Z A K LJ U Č A K**

1. **Prihvaća se Izvješće o izvršenju Programa građenja komunalne infrastrukture na području Grada Svetog Ivana Zeline u 2020. godini.**
2. **Ovaj Zaključak objavit će se u „Zelinskim novinama” službenom glasilu Grada Svetog Ivana Zeline.**

**KLASA: 363-01/21-01/09**

**URBROJ: 238/30-01/01-21-3**

**Točka 11.**

**Donošenje Zaključka o prihvaćanju Izvješća o izvršenju Programa održavanja komunalne infrastrukture na području Grada Svetog Ivana Zeline u 2020. godini**

Obrazloženje je podnijela pročelnica Anita Findri Ratkajec.

Pod ovom točkom nije bilo rasprave, prijedlog je stavljen na glasovanje.

“Za” donošenje Zaključka glasali su:

Darko Bistrički, Mario Dukarić, Zoran Fučkan, Željka Jarec Bukal, Mladen Jurišković, Renata Kober, Marija Kralj, Berislav Ratkajec, Anica Trcak.

“Uzdržani” su bili Miroslav Gjurašin, Maksimilijan Jarec , Eva Jendriš Škrljak i Jasna Novaković – Marković.

“Protiv” je glasala Brigitte Berulec.

Uz 9 glasova „za“, 4 „uzdržana“ i 1 „protiv“ Gradsko vijeće je donijelo

**Z A K LJ U Č A K**

1. **Prihvaća se Izvješće o izvršenju Programa održavanja komunalne infrastrukture na području Grada Svetog Ivana Zeline u 2020. godini.**
2. **Ovaj Zaključak objavit će se u „Zelinskim novinama” službenom glasilu Grada Svetog Ivana Zeline.**

**KLASA: 363-01/21-01/10**

**URBROJ: 238/30-01/01-21-3**

**Točka 12.**

**Donošenje Zaključka o prihvaćanju Izvješća o izvršenju Plana djelovanja u području prirodnih nepogoda za 2020. godinu**

Obrazloženje je podnijela Branka Hođa.

Pod ovom točkom nije bilo rasprave, prijedlog je dat na glasovanje i Gradsko vijeće jednoglasno je donijelo

**ZAKLJUČAK**

 **Prihvaća se Izvješće o izvršenju Plana djelovanja u području prirodnih nepogoda za 2020. godinu.**

**KLASA: 810-01/21-01/02**

**URBROJ: 238/30-01/01-21-2**

**Točka 13.**

**Donošenje Zaključka o davanju suglasnosti na Prijedlog Pravilnika o izmjeni i dopuni Pravilnika o unutarnjem ustrojstvu i načinu rada Dječjeg vrtića Proljeće**

Obrazloženje je podnijela Branka Hođa.

Pod ovom točkom nije bilo rasprave, prijedlog je dat na glasovanje i Gradsko vijeće jednoglasno je donijelo

**ZAKLJUČAK**

**o davanju suglasnosti na**

 **Prijedlog Pravilnika o izmjeni i dopuni Pravilnika o unutarnjem ustrojstvu i načinu rada Dječjeg vrtića Proljeće**

**I.**

 **Daje se suglasnost na Prijedlog Pravilnika o izmjeni i dopuni Pravilnika o unutarnjem ustrojstvu i načinu rada Dječjeg vrtića Proljeće, utvrđen od Upravnog vijeća Dječjeg vrtića Proljeće na 63. sjednici održanoj dana 11. ožujka 2021. godine, a koji Prijedlog je sastavni dio ovog Zaključka.**

**II.**

**Ovaj Zaključak stupa na snagu danom donošenja, a objavit će se u „Zelinskim novinama” službenom glasilu Grada Svetog Ivana Zeline.**

**KLASA: 601-1/21-01/01**

**URBROJ: 238/30-01/01-21-3**

Sjednica je završila s radom u 19,55 sati.

**KLASA: 021-05/21-01/02**

**URBROJ: 238/30-01/01-21-**

 **ZAPISNIČAR PREDSJEDNIK GRADSKOG VIJEĆA:**

Sabrina Mužar – Hrnčić Darko Bistrički, struc.spec.ing.građ.